b'\n_START_ARTICLE_\nSlina\n_START_PARAGRAPH_\nSlina_NEWLINE_(latinsko saliva) je brezbarven, moten, penast in lepljiv izlo\xc4\x8dek \xc5\xbelez slinavk v ustni votlini.\n_START_SECTION_\nSestava\n_START_PARAGRAPH_\nSlino v veliki ve\xc4\x8dini predstavlja voda, vsebuje pa okoli 0,5\xc2\xa0% raztopljenih sicer trdnih komponent. Med njimi so: mucin (zmes polisaharidov), razli\xc4\x8dne beljakovine ter prebavni encim \xce\xb1-amilaza, imenovana ptialin. Slednji razgrajuje v hrani prisoten \xc5\xa1krob do maltoze in dekstrinov. _NEWLINE_Pomembna sestavina sline so tudi elektroliti (2-21 mmol/L natrija, 10-36 mmol/L kalija, 1.2-2.8 mmol/L kalcija, 0.08-0.5 mmol/L magnezija, 5-40 mmol/L klorida, 2-13 mmol/L bikarbonata, 1.4-39 mmol/L fosfata). _NEWLINE_V slini se nahaja tudi imunoglobulin A(IgA)._NEWLINE_Vrednost pH sline je 5,5-6, pri pospe\xc5\xa1enem izlo\xc4\x8danju sline pa naraste na 7,6-7,8.\n_START_SECTION_\nVloga\n_START_PARAGRAPH_\nSlina omo\xc4\x8di in zmeh\xc4\x8da hrano, v njej se raztopijo vodotopne sestavine hrane. Nastane vla\xc5\xbena ka\xc5\xa1asta zmes (himus), ki jo la\xc5\xbeje pogoltnemo. Zaradi delovanja ptialina se za\xc4\x8dne tudi prebava \xc5\xa1kroba._NEWLINE_Slina ima tudi pomembno vlogo pri za\xc5\xa1\xc4\x8diti zob in ob zmanj\xc5\xa1anem izlo\xc4\x8danju sline naraste tveganje za nastanek zobne gnilobe.'